М О Т И В И
към
проект на Наредба за  организацията и дейността на военните клубове, социалните кухни и домовете за пенсионирани военнослужещи, ветерани и военноинвалиди

1. Причини, които налагат приемането на акта:

С Решение на Министерския съвет № 703/06.10.2023 г., е отнето „поради отпаднала нужда“ от Министерство на отбраната /МО/, респективно Изпълнителна агенция „Военни клубове и военно-почивно дело“ /ИА ВКВПД/, правото на управление върху част от имот – публична държавна собственост, намиращ се в гр. София, Столична община – район „Лозенец“, ул. „Милин камък“ № 70, резиденция „Лозенец“. Съгласно РМС № 703/06.10.2023 г., две от общо трите сгради съгласно Акт за публична държавна собственост № 02192/19.05.2000 г., са прехвърлени на Народното събрание.  
На следващо място, със Закон за изменение и допълнение на Закона за отбраната и въоръжените сили на Република България /ЗОВСРБ/, обн., ДВ, бр. 2 от 5.01.2024 г., в сила от 5.01.2024 г., чл. 226ж ал.4 от ЗОВСРБ е изменен по следния начин: „Пенсионираните военнослужещи и пенсионираните цивилни служители, военноинвалидите, военнопострадалите, ветераните от войните и придружаващите ги съпрузи, както и родителите на военнослужещи и цивилни служители, когато последните не могат да се грижат за тях и да пребивават заедно в едно домакинство, може да ползват домовете за пенсионирани военнослужещи, а ветераните от войните и военноинвалидите и придружаващите ги съпрузи – домовете за ветерани и военноинвалиди, при условия и по ред, определени с акт на министъра на отбраната."
Горното налага синхронизиране на подзаконовата нормативна уредба, съдържаща се към настоящия момент в Наредба № Н-10 от 18.03.2011 г. за организацията и дейността на военните клубове и представителните обекти на Министерството на отбраната. С оглед налагащите се множество изменения се предлага отмяна на Наредба № Н-10 от 18.03.2011 г. за организацията и дейността на военните клубове и представителните обекти на Министерството на отбраната, и приемането на предложения проект на Наредба за  организацията и дейността на военните клубове, социалните кухни и домовете за пенсионирани военнослужещи, ветерани и военноинвалиди.  
С предложения проект на наредба е определена организацията и дейността на социалните кухни, домовете за пенсионирани военнослужещи, ветерани и военноинвалиди и на военните клубове в изпълнение на чл. 226а, ал.2 от ЗОВСРБ.
В проекта са посочени видовете дейности осъществявани във военните клубове, както и организацията и функционирането на самите клубове.
Съдържат се условията и реда за откриване и закриване на социалните кухни към Министерство на отбраната, категориите лица, които имат право на безплатен обяд през работната седмица, както и изискванията, на които последните следва да отговарят, за да могат да упражнят предоставеното им право.
При съобразяване с измененията на чл. 226ж, ал.4 от ЗОВСРБ, са посочени категориите лица, на които се предоставят социални услуги извън обичайната домашна среда в домовете за пенсионирани военнослужещи, ветерани и военноинвалиди. Разработени са условията за настаняване, на които съответните лица следва да отговарят, както и необходимите документи, които следва да бъдат подадени и приложенията към тях. Налични са текстове уреждащи условията и реда за прекратяване на предоставяните социални услуги. Разработени са текстове уреждащи финансовото осугуряване на дейностите по наредбата. В допълнителните разпоредби са дадени дефиниции на „Членове на семейство“, „Деца“, както и на „Други лица“. В преходните и заключителни разпоредби са уредени въпросите касаещи начина на утвърждаване на образците на предвидените по наредбата документи, основанията, на които се издава наредбата, предоставяне на указания по прилагането на същата, както и момента на влизане в сила на проекта на подзаконовия нормативен акт.

2. Цели, които се поставят:

Целта на проекта е да се постигне съответствие с чл.226ж, ал.4 от  ЗОВСРБ, като се разшири кръга на правоимащите лица, които имат право да ползват домовете за пенсионирани военнослужещи, а именно: „пенсионирани цивилни служители“ и „родителите на военнослужещи и цивилни служители, когато последните не могат да се грижат за тях и да пребивават заедно в едно домакинство“. Да се уреди начина на доказване на качеството на правоимащите лица. Наименованието на наредбата, както и нейните разпоредби, да бъдат приведени в съответствие с Решение на Министерския съвет № 703/06.10.2023 г., съгласно което представителните сгради в Резиденция „Лозенец“ вече не се управляват и стопаснисват от ИА ВКВПД, както и с оглед обстоятелството, че Централен военен клуб е единствен представителен обект на МО. 

3. [bookmark: _GoBack]Финансови и други средства, необходими за прилагането на новата уредба:

Издаването на проекта на наредбата не води до необходимост от допълнителни финансови средства.

4. Очаквани резултати от прилагането:
С приемането на наредбата, разпоредбите ѝ ще съответстват на националното законодателство, а заявителите ще разполагат с ясна и достъпна информация относно критериите, на които трябва да отговарят, както и  възможността да бъдат настанени в домовете за пенсионирани военнослужещи, ветерани и военноинвалиди.

5. Анализ за съответствие с правото на Европейския съюз:

С проекта на Наредбата не се предвижда въвеждане на европейско законодателство, поради което не е изготвена справка за съответствие с правото на Европейския съюз.

С предложения проект на наредба се отменя Наредба № Н-10 от 18.03.2011 г. за организацията и дейността на военните клубове и представителните обекти на Министерството на отбраната, издадена от министъра на отбраната, обн., ДВ, бр. 28 от 5.04.2011 г., в сила от 5.04.2011 г., изм. и доп., бр. 18 от 22.02.2013 г., в сила от 22.02.2013 г., бр. 106 от 23.12.2014 г., в сила от 23.12.2014 г., бр. 89 от 12.11.2019 г., в сила от 12.11.2019 г., изм., бр. 81 от 28.09.2021 г., в сила от 1.09.2021 г. 
На основание чл. 26, ал. 4 от Закона за нормативните актове срокът за провеждане на обществените консултации се определя на 30 дни.

